Virallinen lehti nro C 310 , 09/10/1998 s. 0140



KIRJALLINEN KYSYMYS E-0865/98 komissiolle esittäjä(t): Anita Pollack (PSE) (26. maaliskuuta 1998) Aihe: Trooppiset sademetsät ja lajien monimuotoisuus Indonesiassa Antamiensa tietojen mukaan komissio on vuodesta 1992 lähtien myöntänyt 107 miljoonaa ecua Indonesian metsien ja lajien monimuotoisuuden tukemiseen. Koska Indonesian metsiä riistetään edelleen ympäristön kestävää kehitystä huomioon ottamatta ja koska kontrolloimattomat tulipalot näyttävät jatkuvan vielä toisenakin vuotena, voiko komissio ilmoittaa yksityiskohtaisesti tukemansa hankkeet ja niiden sijainnin sekä antaa arvion siitä, kuinka tehokkaasti EU:lta saatuja varoja on tähän mennessä käytetty hyväksi? Komission jäsenen Manuel Marínin komission puolesta antama vastaus (11. toukokuuta 1998) Vaikka komissio on vuodesta 1992 alkaen myöntänyt 107 miljoonaa ecua Indonesiassa toteutettavaa metsäalan ohjelmaansa * EY:n ja Indonesian metsäohjelma (ECIFP) * varten, yksittäisten hankkeiden toteuttaminen tapahtuu asteittain. Kaksi hanketta käynnistettiin vuonna 1995, kaksi seuraavaa hanketta vuonna 1996 ja viides hanke on tarkoitus käynnistää myöhemmin tänä vuonna. ECIFP:n hankkeet keskittyvät erityisesti trooppisten metsien kestävään hoitoon ja suojeluun liittyviin olennaisiin seikkoihin, joita ovat: - EY:n ja Indonesian metsäalan tukiohjelmasta myönnettävä alakohtainen tuki metsänarvioimiselle ja metsien valvonnalle, joita toteutetaan Etelä-Sumatran koealueilla, jotka kattavat viisi Sumatran provinssia, sekä tuki metsätalouden viestintäyhteyksille, * hanke N:o ALA/92/42 (käynnistetty vuonna 1995) - metsäpalojen estäminen ja valvonta Etelä-Sumatran provinssissa metsäpalojen estämistä ja valvontaa koskevan hankkeen N:o B7-5041/1/1992/12 avulla (käynnistetty 1995) - Leuserin kansallispuiston ekosysteemin (Aceh/Pohjois-Sumatra) säilyttäminen ja sen puskurivyöhykkeiden kehittäminen Leuserin kehittämisohjelman avulla * hanke N:o ALA/94/26 (käynnistetty 1996) - kestävän metsänhoidon kehittäminen (Itä-Kalimantan) Beraun metsänhoitohankkeen avulla * N:o B7-5041/1/94/21 (käynnistetty 1996) - talousmetsien kestävä käyttö (Etelä- ja Keski-Kalimantan) Etelä- ja Keski-Kalimantanin talousmetsäohjelman avulla - hanke N:o ALA/95/18 (käynnistetään myöhemmin). ECIFP on laaja-alainen ohjelma. Myönteiset tulokset ilmenevät enenevässä määrin lähivuosina sen jälkeen, kun yksittäiset hankkeet on saatu päätökseen. Olisi huomattava, että luonnonvarojen suojeluun ja kestävään hoitoon kohdistuvat hankkeet, joilla pyritään saamaan aikaan myönteisiä muutoksia asianomaisten toimijoiden asenteissa, ovat luonteeltaan pitkäaikaisia. ECIFP:ssä kullakin hankkeella tuetaan erityisesti tiettyä osa-aluetta, ja koko ohjelma puolestaan tarjoaa perustan Indonesian metsien suojelun ja kestävän hoidon periaatteiden kehittämiselle. Ohjelman alakohtaisen vaikutuksen tehostamiseksi parhaalla mahdollisella tavalla komissio ja Indonesian hallitus perustivat vuoden 1997 puolivälissä metsäalan yhteysviraston Jakartassa toimivan metsätalousministeriön yhteyteen. Vaikka ohjelman toteutus on pääosin vasta alkuvaiheessa, useita myönteisiä tuloksia on jo saavutettu. Esimerkiksi Etelä-Sumatrassa toteutettavan metsäpalojen ehkäisemistä ja torjuntaa koskevan pilottihankkeen yhteydessä on rakennettu satelliittitietojen vastaanotto- ja analysointiasema, joka toimittaa Indonesian hallitukselle säännöllisesti tietoja riskikohteista (tiedot parhaillaan riehuvista paloista). Hankkeen avulla on koulutettu yli 200 palomiestä ja hankittu perussammutuskalustoa sekä perustettu palonhallintakeskuksia. Yleistä tietämystä palontorjunnan tärkeydestä on lisäksi lisätty paikallisissa kouluissa innovatiivista lähestymistapaa käyttäen. Lisäksi voidaan ECIFP:n yhtenä alkuvaiheen saavutuksena mainita tarpeettoman puunkorjuun rajoittamisen edistäminen, Leuserin kansallispuiston hoidon ja suojelun tukeminen sekä kestävän metsänhoidon menetelmien kehittäminen, mukaan lukien ympäristöystävällisen menetelmän käyttöönotto puunajossa sekä osallistuminen suunnitteluun ja päätöksentekoon paikallistasolla. Yhteisön rahoituksen tehokkuuden arviointi on osa komission käynnistämien kehitysmaiden metsäohjelmien jatkuvaa yleistä arviointia. Ensimmäisiä tuloksia odotetaan saatavan vuoden 1998 jälkipuoliskolla. Näitä tietoja täydennetään ECIFP:n yksityiskohtaisemmalla arvioinnilla, jonka on määrä alkaa vuoden 1999 lopussa. Lopuksi olisi syytä mainita, että yhteinen tutkimuskeskus tarjoaa myös arvokasta apua Kaakkois-Aasian saarilla toteutettavan metsien hävittämisen ja metsäpalojen havaitsemista ja valvontaa koskevan tutkimus- ja kehitysohjelmansa avulla. Yhteinen tutkimuskeskus rakentaa parhaillaan metsäpalohankkeensa yhteydessä metsäpalojen valvontajärjestelmää alueellisella tasolla. Järjestelmä tarjoaa ajantasaista tietoa kulloinkin riehuvista metsäpaloista. Järjestelmän odotetaan parantavan palonsammutus- ja palonhallintavalmiuksia alueellisella tasolla. Yleisesti ottaen voidaan todeta, että yhteisöllä on aktiivinen rooli kansainvälisten avunantajien parissa auttaessaan Indonesian hallitusta löytämään ratkaisuja El Niño -sääilmiön aiheuttamiin metsäpalo-ongelmiin.